अज्ज छें म्हीन शा भुपिन्दर दा कोई पता नेईं हा। आखरी बारी जदूं ओह् घर आया हा तां सिन्दी ने उसी किश कपड़े ते नोटें दियां थ’ब्बियां टैची च पांदे दिक्खेआ हा। ओह् सिद्धा माऊ गी सद्धी लेई आया हा। जसवंत दे पुच्छने पर उ’न्नै छड़ा इन्ना गै दस्सेआ हा जे ओह् वर्कशाप दा कम्म चरोकना छोड़ी ऐठे दा ऐ ते हून ओह् कुसै कास्मैटिक्स बनाने आह्ली कम्पनी च मलाजम होई गेदा ऐ। कम्पनी दी उग्राही आस्तै उ’न्नै बम्बई, कलकत्ते, मद्रास ते खबरे कु’त्थै-कु’त्थै जाना पौंदा ऐ। इस लेई घर औने दा निश्चत नेईं दस्सी सकदा। बस ओह् इन्ना गै आक्खी सकदा ऐ जे नां ओह्दा फिकर गै कीता जा ते नां इन्तज़ार। इन्ना आक्खियै जो टैची लेइयै गेआ हा तां फ्ही नेहा परतोआ।